CELEX: 32010D0206
Language: ro
Date: 2010-04-06 00:00:00
Title: 2010/206/: Decizia Comisiei din 6 aprilie 2010 de autorizare a statelor membre privind prelungirea autorizațiilor provizorii acordate pentru noua substanță activă FEN 560 [notificată cu numărul C(2010) 1974] (Text cu relevanță pentru SEE)

8.4.2010   
            
            
               RO
            
            
               Jurnalul Oficial al Uniunii Europene
            
            
               L 88/21
            
         DECIZIA COMISIEI
   din 6 aprilie 2010
   de autorizare a statelor membre privind prelungirea autorizațiilor provizorii acordate pentru noua substanță activă FEN 560
   [notificată cu numărul C(2010) 1974]
   (Text cu relevanță pentru SEE)
   (2010/206/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) al patrulea paragraf,
   întrucât:
   
               (1)
            
            
               În conformitate cu articolul 6 alineatul (2) din Directiva 91/414/CEE, Franța a primit în iunie 2003 o solicitare din partea societății Société occitane de fabrications et de technologies în vederea includerii substanței active FEN 560 în anexa I la Directiva 91/414/CEE. Decizia 2004/131/CE a Comisiei (2) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
            
         
               (2)
            
            
               Confirmarea faptului că dosarul este complet a fost necesară pentru a permite examinarea substanței active în detaliu și pentru a oferi statelor membre posibilitatea acordării de autorizații provizorii, pentru perioade de până la trei ani, pentru produsele de protecție a plantelor care conțin substanța activă respectivă, respectând, în același timp, condițiile prevăzute la articolul 8 alineatul (1) din Directiva 91/414/CEE și, în special, condiția cu privire la evaluarea detaliată a substanței active și a produsului de protecție a plantelor, în conformitate cu cerințele prevăzute de directiva respectivă.
            
         
               (3)
            
            
               Efectele acestei substanțe active asupra sănătății umane și a mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitant. La 18 februarie 2005, statul membru raportor a prezentat Comisiei proiectul de raport de evaluare.
            
         
               (4)
            
            
               În urma prezentării proiectului de raport de evaluare de către statul membru raportor, s-a constat că este necesar ca solicitantul să furnizeze informații suplimentare și ca statul membru raportor să examineze aceste informații și să transmită evaluarea sa. Prin urmare, examinarea dosarului este încă în curs de desfășurare, iar evaluarea nu va putea fi finalizată în termenul prevăzut în Directiva 91/414/CEE, coroborată cu Decizia 2008/353/CE a Comisiei (3).
            
         
               (5)
            
            
               Dat fiind că evaluarea nu a evidențiat niciun motiv de preocupare imediată la acea dată, este necesar să se permită statelor membre să prelungească cu o perioadă de douăzeci și patru de luni autorizațiile provizorii acordate pentru produsele de protecție a plantelor care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru ca evaluarea dosarului să poată fi continuată. Se așteaptă ca evaluarea și procesul de adoptare a unei decizii privind eventuala includere a FEN 560 în anexa I la directiva respectivă să fie finalizate în termen de 24 de luni.
            
         
               (6)
            
            
               De asemenea, Decizia 2008/353/CE ar trebui abrogată deoarece a devenit caducă.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Statele membre pot prelungi autorizațiile provizorii acordate produselor de protecție a plantelor care conțin FEN 560 până la 6 aprilie 2012 cel mai târziu.
   Articolul 2
   Decizia 2008/353/CE este abrogată.
   Articolul 3
   Prezenta decizie expiră la 6 aprilie 2012.
   Articolul 4
   Prezenta decizie se adresează statelor membre.
   
      Adoptată la Bruxelles, 6 aprilie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 37, 10.2.2004, p. 34.
   
      (3)  JO L 117, 1.5.2008, p. 45.